નિયતિને ટાળી શકાતી નથી. અટલબિહારી વાજપેયી પંચમહાભૂતમાં વિલીન થઈ ગયા. એ જીવિત હતા ત્યાં સુધી ભાજપના લોકો એમ માનતા કે વાજપેયી અમારા નેતા છે, સંઘ પરિવારના સ્વયંસેવકો ગૌરવ લેતા કે વાજપેયી સંઘના સ્વયંસેવક છે. આજે હવે તેમના દેહાવસાન પછી એવું અનુભવાય છે કે પ્રત્યેક દેશવાસીના પોતાના અટલજી છે. સૌની જબાન પર વાજપેયીના વ્યક્તિત્વનું કોઈ ને કોઈ સ્વરૃપ પ્રગટી રહ્યું છે. બહુઆયામી વ્યક્તિત્વ ધરાવનાર વાજપેયીને તેમના જીવનકાળ દરમિયાન જાહેરજીવનના અગ્રણીઓ અને મીડિયાના દિગ્ગજો દ્વારા પોતપોતાની રીતે મૂલવવાના પ્રયાસ થતા રહ્યા. એ બધા પ્રયાસ આખરે તો આંશિક હકીકત જ પ્રગટ કરતા હતા. વાજપેયીને તેમની સમગ્રતામાં મૂલવવાના કોઈ એકલ-દોકલ વ્યક્તિના પ્રયાસ સફળ થઈ શકે નહીં. તેમના વ્યક્તિત્વનો વ્યાપ અને ઊંચાઈ એટલાં અમાપ અને અગાધ હતાં અને એટલે જ ‘ખરાબ પાર્ટીમાં સારો માણસ’ હોવાની ટિપ્પણી પણ તેમણે સહન કરી નહીં. તેનો એવો જ જવાબ આપ્યો. વાજપેયીના ગુણાનુરાગ કરતી વખતે જે સંગઠનમાં તેઓ શિક્ષિત અને દીક્ષિત થયા તેની ટીકાને તેઓ સાંખી શકતા ન હતા.